వచ్చే ఏడాది నుంచి క్రెడిట్‌ కార్డ్‌ సేవలు
-  యెస్‌ బ్యాంక్‌ సీఈఓ, ఎండీ రాణా కపూర్‌
న్యూఢిల్లీ: రిటైల్‌ బ్యాంకింగ్‌, క్రెడిట్‌ కార్డు సేవలను విస్తరించడం ద్వారా 2020 నాటికి మార్కెట్లో 2.5 శాతం వాటాను చేజిక్కించుకోవాలని ప్రయివేటు రంగ బ్యాంకింగ్‌ సంస్థ యెస్‌ బ్యాంక్‌ యోచిస్తోంది. దాదాపు రూ.లక్ష కోట్ల వ్యాపారంతో బ్యాంక్‌ ఇప్పటికే 'మధ్య శ్రేణి బ్యాంక్‌' స్థాయి నుంచి 'చిన్నపాటి పెద్ద బ్యాంక్‌' స్థాయికి ఎదిగిందని ఆ బ్యాంక్‌ ఎండీ, సీఈఓ రాణా కపూర్‌ తెలిపారు. ప్రస్తుతం ఒక శాతానికి చేరువలో ఉన్న మార్కెట్‌ వాటాను 2020 నాటికి 2.5 శాతానికి పెంచుకోవడమే కాకుండా.. దేశంలోనే మేటి బ్యాంక్‌ స్థాయిని అందుకోవాలని భావిస్తున్నట్లుగా ఆయన తెలిపారు. యెస్‌ బ్యాంక్‌ ఆరోగ్యకర రీతిలో సాలీనా 25 శాతం వృద్ధి రేటుతో దూసుకుపోతోందనీ.. రానున్న అయిదేళ్లలోనూ ఇదే రీతిలో ఎంఎస్‌ఎంఈలపై దృష్టి సారించడం ద్వారా మెరుగైన వృద్ధిరేటును అందుకొనేలా ముందుకు సాగనున్నట్లు తెలిపారు. రిటైల్‌ బ్యాంకింగ్‌లో వివిధ రకాల సేవలను అందుబాటులో ఉంచడంతో పాటు వచ్చే ఆర్థిక సంవత్సరం మొదటి త్రైమాసికంలో క్రెడిట్‌కార్డ్‌ సేవలను విస్తరించనున్నట్లుగా తెలిపారు.